Francois is Ek – Page 3
Nuwe Begin, Nuwe Boek
Posted on July 29, 2018 July 26, 2018 by Francois VDH	in Fiksie Skryf Nuus
Ek is baie opgewonde oor hierdie post. Sien ek weet ek het een van my stokperdjies totaal afgeskeep. Skryf. Soos met enige stokperdjie wil mens dit net doen as mens geinspireerd voel om dit te doen. Onlangs was dit nie die geval nie. Toe kom ek af op prent wat een van die digitale kunstenaars wat ek ken geteken het en dit het my gegryp.
Ek is mal oor 'fantasy' en 'sci-fi' engelse boeke. Inteendeel buiten vir enkele uitsonderings is dit al wat ek lees. Die boek gaan ek onder my eie naam publiseer. Die hoofkarakter is geinspireer deur my beste vriend van baie jare. So hoekom hierdie post? Hierso is dit:
Ek wil myself motiveer deur een keer 'n maand minstens my woordtelling op die boek te kan post. Die vordering gaan dalk iemand daar buite inspireer om self te begin skryf. Wie weet?
My plan is om teen Desember die boek op Amazon en al die groot aanlyn verkopers te hê. Die gedrukte weergawe sal hopelik betyds wees sodat ek myself kan bederf met 'n kopie vir kersfees.
Ek beplan dat die boek so 45,000 woorde sal hê. Dit beteken omtrent 180 bladsye. Hang af hoe groot die print boek gaan wees ens.
Soos met enige projek moet daar ook mylpale wees. Myne is as volg:
Sodra eerste 10,000 woorde geskryf is gaan ek die naam bekend maak.
Sodra die boek op 30,000 woorde staan sal ek die voorblad post en ook onder "Fiksie Verhale" hierbo
As die boek klaar is en ek hom deurstuur vir proeflees sal ek die boek oopmaak vir "pre-order" met bekendstelling 2 weke later. As iemand op die voorblad van die boek kliek sal julle na een van die aanlyn verkopers geneem word om my te ondersteun.
Ek is opgewonde om weer te skryf. Dankie byvoorbaat vir almal se ondersteuning. Vrede.
Posted on July 27, 2018 July 26, 2018 by Francois VDH	in Waarhede van my
Hierdie post is geinspireer deur elke verhouding wat ek al gehad het asook elke huwelikskursus. Sien daar is mos die gesegde in engels van 'opposites attract'. Hier is my siening.
Hierdie post is in geen vorm daar om jou huidige verhouding onder die vergrootglas te plaas nie. Dalk help dit jou, jouself en jou maat beter verstaan. Hoekom verhoudings werk of nie werk nie is helfte van die tyd nie eens duidelik vir die van ons wat in een sit nie, so hierdie is ook nie 'n lys van aanpasbaarheid nie. Net dalk goeie riglyne om aan te dink. Sien daar is fasette van wie julle elkeen is wat ek glo belangrik is en sekeres wat glad nie saak maak nie. Kom ons kyk eers na wat saak maak, wat is die goed wat ek glo julle oor op moet saam stem en dieselfde of baie naby aan dieselfde moet wees.
Geloof. Dit klink dalk vanselfsprekend maar dit is baie moontlik dat jou geloof of selfs kerkverband 'n skeur in jou verhouding kan bring. Ek dink meeste mense in charismatiese kerke en die meer tradisionele susterskerke sal geskok wees oor die verskille as hulle mekaar sondae sou besoek. Dan wil ek nie eens dink hoe 'n verhouding sou wees tussen 'n christen en iemand van 'n ander geloof nie. Saam met geloof is daar baie kulturele tradisies ook en julle moet alby oop oë na die verliefdheid verby is oor hierdie sit en gesels.
Julle eie konsep van prioriteite in verhouding en eendag kinders. Dit klink dalk vreemd maar jou maat kan dink dat om in 'n verhouding te wees beteken julle gaan saam uit met sy/haar vriende en die ander een gaan net saam. Jou maat mag dalk dink dit beteken meer tyd saam rustig alleen by die huis. Een of alby partye mag dalk dink kinders kry is belangrik terwyl jou maat voel saam reis is die eerste priorityd. Wil alby kinders hê? Hoe gaan disipline gehandhaaf word? Dis belangrik om hieroor te gesels want ons vat meestal hierdie tipe goed as vanselfsprekend en dan raak ons opgewerk teenoor mekaar sonder om te weet wat die onderliggende rede is.
Jou persoonlike lewens ideale. In die verlede het baie mense getrou want dit was net die ding wat mens doen. Vra enige vrou wat 24 slaan, erens het iemand haar al gevra 'nou wanneer trou jy?'. Die wat hulleself kan inhou het nie die vraer geslaan nie. High Five van my af! Jou ideaal mag wees om 'n loopbaan eers te bou, jou eie besigheid te begin, kinders te hê op veertig, huismamma of pappa te wees. Wat dit ookal is maak nie soveel saak soos dat alby die ander een in hulle eie lewenspad ondersteun nie. Alternatiewelik gaan julle sit met frustrasies. Die tipe frustrasie wat maak dat jou verhouding soos 'n hok begin voel. Wees ook volwasse genoeg om te besef hierdie kan verander ten enige tyd, alby moet net eerlik met mekaar wees en julle goue middeweg vind.
Liefdestale en intimiteit. Hierdie is bitterlik sensitief, ons is gewoonlik nie eerlik 100% nie om ons maat te probeer paai en dan veroorsaak dit frustrasies. Wees eerlik oor jou liefdestaal en wat jou laat goed voel. Dis immers jou maat se lekkerste lekker as hy jou geliefd kan laat voel en vice verse. Klem op geliefd en nie gelukkig nie. Jy is verantwoordelik vir jou eie geluk. As daar donkerte of seer in jou lewe is oor intimiteit is dit wanneer julle verhouding so ver is juis by jou maat wat jy dit kan by oopmaak. Ek glo God se genesing kom die meeste uit verhoudings. Want dit is in daardie intimiteit van voor hom sweer aan mekaar wat Hy tussen ons woon. Maar dalk is dit net met my wat dit so werk.
Volwassenheid. Nou wat praat ek nou van? As jou maat een is wat kinderlik manipuleer terwyl jy volwasse is in terme van konflik het julle probleem. As een van die partye probleem het met stemme wat verhef word en die ander een kan nie dit beheer nie is daar 'n probleem. Dit gaan nie hier net oor konflik nie maar ook oor kommunikasie. Kan julle mekaar verstaan as julle met mekaar praat, nie net die woorde nie maar ook die betekenis agter die woorde. Kan julle mekaar intellektueel stimuleer? Is dit lekker om net te gesels tot die son opkom? Of in stilte net saam te sit? Daar is redes hoekom mans meestal jonger vrouens trou, maar ook vir die teendeel. Ouderdom maak nie saak nie, volwassenheid doen.
Nou kom ons praat oor wat nie saak maak nie.
Die res. Ja, ek bedoel dit regtig. Persoonlikheids tipes, liggaamsbou, oefen patrone en stokperdjies ensovoorts maak niks saak nie. Jou maat se stokperdjie is nie 'n bedryging vir julle verhouding nie. (Verstaan ek praat van gesonde stokperdjies). As hy of sy die stokperdjie kinderlik najaag bo alles en nie 'n volwassene (sien punt 5 hierbo) kan wees oor balans met dit nie, het julle 'n probleem. Dit is ok om nie mekaar se klone te wees nie. As julle is en julle verhouding werk is dit net so fantasties soos 'n verhouding waar julle hemelsbreed verskil maar julle verhouding is suksesvol.
Ek glo in ware, keuse liefde soos julle al gelees het in vorige posts. Dit beteken as die kern van julle verhouding reg is en julle saam stem oor die goed hierbo julle op 'n plek sal kan bly waar om mekaar lief te hê maklik is. Omstandighede mag dalk druk op julle uitoefen maar die fondasie is sterk. Dit is wat saak maak. Hoop julle verhoudings is sterk, dat julle mekaar se verskille vier al is die enigste verskil tussen julle, julle haarkleur. Vrede.
Meer struktuur in wanneer ek post
Posted on July 25, 2018 July 26, 2018 by Francois VDH	in Waarhede van my
Met die belangstelling wat julle wonderlike mense sover toon het ek gedink om bietjie meer struktuur in te bring. Deels sodat ek nie uitbrand nie, ek het my gesinstyd nodig, en deels om meer in diepte te kan gesels oor goed.
Van nou af gaan ek die posts per week maak. Ek gaan probeer om dit so dag of twee uitmekaar te maak.
So as julle 'n onderwerp het waaroor julle wil hê ek moet gesels, laat weet my of los 'n comment op hierdie post.
Verder, dankie vir die van julle wat my gedagtes 'share' op sosiale media. Ek sê nie dankie namens myself nie maar die privaat boodskap hier en daar van mense wat kon baat vind by iets wat ek gesê het.
Kan mens genoeg kry?
Posted on July 24, 2018 July 25, 2018 by Francois VDH	in Waarhede van my
Ek haat die woord genoeg in meeste van sy betekenisse. Dit klink altyd so asof mens vrede maak met net net genoeg. Om middelmatig te wees. Twak daarmee!
Ek hoor soveel keer mense sê: "Skiet vir die sterre en as jy mis tref jy dalk die maan." Nou moet ek vra, hoekom op dees aarde sal jy tevrede wees met die maan as jy die sterre wou raak skiet? Of is ek simpel? Is ons verwagtinge te maklik afwaarts aanpasbaar? Of sien ons onsself minderwaardig?
Daar is natuurlik 'n teen argument wat ek nog nooit kan wen nie, nie eens met myself nie. Dit is, wat is jou prioriteit met jou lewe en wat sal jy prys gee daarvoor. Kyk, ek weet ons kan nie alles kry wat ons wil hê nie, die wereld werk net nie so nie. So ook is daar goed wat ek voel mens net nooit moet ophou voor streef nie. Dromme……
Geld. Jaag geld na. Nie sodat jy soveel moontlik kan hê nie, want dit is sinneloos, maar sodat jy jou gesin kan versorg. Mense maak te veel van geld najaag, sonder om die gesindheid daaragter te ondersoek. Ek glo as jy geld najaag vir die regte redes en nie ten koste van jou familie nie is daar iets ongelooflik wat gebeur. Jy kan vir jou gesin sorg. Ek gee nie om watter bedrag nou in jou kop is nie want bedrae maak nie saak nie. Jaag geld na om vir jou familie te sorg sonder om jou familie op die altaar te offer.
Liefde. Ek wag vir die dag dat iemand sê "Hy/Sy het my nou genoeg liefgehad, ek wil nou hê hy/sy moet stop." Sal omval van skok ek dink. Die mens is gemaak om onophoudelike liefde te kan ontvang en gee. Want ons is in God se beeld geskape en God is liefde. Dis hoe ek dit ervaar in elk geval.
Deernis. Hier praat ek nie van die halfhartige deernis om vir die karwag R5 elke dag te gee nie. Hier praat ek van die deernis om die karwag op te lei in iets wat sy passie is en sy lewe te verreik. Die R5 kos jou nie veel nie. Met ware deernis jou tyd op te offer… Dit vra iets. Om ander te ondersteun is meer as net "word gou beter" kaartjie. Dit is oproepe, besoeke, versorging. Nog niemand is dood van te veel ware deernis te gee nie.
Verhoudings. Ek kan sommer sien hoe die houe kan val oor hierdie een. Tog verwag ons dat mense in 'n verhouding moet kan ingaan vir die eerste keer en alles net reg doen. As dit nie werk nie dan blameer ons een of alby partye, die weer, vriende ensovoorts. Tog het ons onsself nie die kans gegun om te leer hoe om goeie verhoudings te bou nie. Om werklik met 'n maat te kan kommunikeer. Om vir mekaar te kan opoffer met belangrike goed van onsself.
Tyd vir myself. Ek is die eerste een wat sal sê "tel jou skouers op en storm voort". Tog moet ek altyd onthou sonder daardie tye vir myself (Kan 5minute per dag wees) sal ek nie kan funksioneer nie. Dit is reg om jouself eerste te plaas, want as jy na jouself kyk kan jy ook na ander kyk. Koop kwaliteit tyd uit vir jouself. Jy kan dit nie genoeg doen nie, tensy jy wil uitbrand.
Daar is dalk ander goed in jou lewe wat jy desperaat nodig het, wat jy nooit genoeg van kan kry nie. Dit is die goed wat jou die energie gee en die standvastigheid om jouself te wees ten alle tye en omstandighede. Wees jouself, jaag die goed na waarvan jy nie genoeg kan kry nie en loop jou eie pad tot die einde.